
Comunicat de presă privind egalitatea de șanse și de tratament între femei și bărbați – o responsabilitate instituțională pentru un mediu de muncă sigur, echitabil și lipsit de hărțuire
Promovarea egalității de șanse și de tratament între femei și bărbați, prevenirea discriminării și combaterea hărțuirii la locul de muncă reprezintă elemente esențiale pentru construirea unui mediu profesional bazat pe respect, demnitate, transparență și responsabilitate. Aceste principii trebuie să se regăsească atât în politicile și procedurile interne ale organizațiilor, cât și în deciziile privind recrutarea, dezvoltarea profesională, promovarea și accesul la funcții de conducere.
Cadrul legislativ național, reprezentat de Legea nr. 202/2002 privind egalitatea de șanse și de tratament între femei și bărbați, de Hotărârea Guvernului nr. 262/2019, precum și de Hotărârea Guvernului nr. 970/2023, stabilește repere importante pentru asigurarea egalității de șanse, prevenirea discriminării și combaterea hărțuirii la locul de muncă. 
Un element central în aplicarea principiului egalității de șanse între femei și bărbați îl reprezintă elaborarea și implementarea unui Plan de acțiune care să stabilească măsurile necesare pentru prevenirea și combaterea discriminării, promovarea echității și îmbunătățirea climatului organizațional.
Elaborarea Planului de acțiune presupune implicarea structurilor de resurse umane, avizarea de către sindicat, dacă acesta există, și aprobarea de către conducere. Prin această abordare, egalitatea de șanse devine o componentă integrată a managementului organizațional, cu responsabilități și măsuri clar definite.
Planul de acțiune nu trebuie privit doar ca un document formal, ci ca un instrument practic, care să contribuie la identificarea și reducerea inegalităților, la îmbunătățirea relațiilor profesionale și la consolidarea unei culturi organizaționale bazate pe incluziune și respect reciproc.
Conform cadrului legislativ menționat, instituțiile și autoritățile publice centrale și locale, instituțiile civile și militare, companiile private, au responsabilitatea de a desemna o persoană cu atribuții în domeniul egalității de șanse între femei și bărbați (inclusiv în fișa postului) sau angajarea unui expert/tehnician. Această persoană contribuie la implementarea măsurilor stabilite, monitorizarea aplicării acestora și oferirea de consiliere la nivel intern.


Responsabilitatea pentru promovarea egalității de șanse nu aparține exclusiv persoanei desemnate sau structurii de resurse umane, ci presupune implicarea conducerii și a întregului colectiv, în limitele atribuțiilor fiecăruia.
Asigurarea egalității de șanse și de tratament între femei și bărbați presupune crearea unor condiții echitabile pentru toate persoanele, indiferent de sex, în ceea ce privește accesul la angajare, dezvoltarea profesională, promovarea și remunerarea muncii.
În acest sens, organizațiile trebuie să urmărească aplicarea unor criterii transparente în procesele de recrutare și selecție, asigurarea accesului echitabil la oportunități de formare și dezvoltare profesională, precum și promovarea unei salarizări echitabile.
Un alt domeniu important îl reprezintă concilierea vieții profesionale cu viața personală și familială. Identificarea și aplicarea unor măsuri adecvate în acest sens pot contribui la creșterea stării de bine a angajaților, la îmbunătățirea relațiilor de muncă și la consolidarea unui mediu profesional mai echilibrat.
Sprijinirea părinților și a persoanelor care au responsabilități de îngrijire, alături de promovarea unor practici organizaționale echitabile, reprezintă direcții importante pentru prevenirea situațiilor în care responsabilitățile familiale pot deveni o barieră în accesul la oportunități profesionale. Prin integrarea acestor măsuri în politicile interne, instituțiile pot contribui la dezvoltarea unei culturi organizaționale care recunoaște atât drepturile și responsabilitățile profesionale ale angajaților, cât și importanța vieții personale și familiale.
Prevenirea și combaterea hărțuirii pe criteriul de sex și a hărțuirii morale la locul de muncă reprezintă o componentă esențială a responsabilității instituționale. Un mediu profesional sigur nu se limitează la respectarea formală a regulilor, ci presupune existența unor mecanisme clare de prevenire, sesizare și intervenție, precum și adoptarea unei atitudini ferme față de orice comportament care afectează demnitatea, integritatea și siguranța persoanelor.
În acest scop, măsurile instituționale trebuie să urmărească informarea angajaților cu privire la drepturile și responsabilitățile lor, stabilirea unor proceduri clare pentru semnalarea situațiilor de hărțuire și asigurarea protecției persoanelor afectate.
Principiul toleranței zero față de hărțuire trebuie să se reflecte în conduita profesională, în politicile interne și în acțiunile concrete ale conducerii. Prevenirea trebuie să reprezinte o prioritate permanentă, nu doar o reacție ulterioară apariției unor incidente.
Aplicarea principiului egalității de șanse și de tratament între femei și bărbați nu reprezintă o opțiune, ci o responsabilitate legală și instituțională.



Egalitatea de șanse trebuie planificată, nu doar declarată. Hărțuirea trebuie prevenită, nu doar sancționată. Iar respectul față de fiecare persoană trebuie să reprezinte o valoare fundamentală a oricărei organizații.
Inspector-şef

Conform prevederilor Regulamentului (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecția datelor), informațiile referitoare la datele cu caracter personal cuprinse în acest document sunt confidențiale. Acestea sunt destinate exclusiv persoanei/persoanelor menționate ca destinatar/destinatari și altor persoane autorizate să-l primească. Dacă ați primit acest document în mod eronat, vă adresăm rugămintea de a returna documentul primit, expeditorului

